Matrimonio di mesun sexo

**Matrimonio di mesun sexo** (tambe conoci como 'matrimonio gay') ta un relacion den cua dos persona di mesun sexo ta biba hunto como un famia den un matrimonio cu ta reconoci pa gobierno, socialmente o religiosamente. Acceso na matrimonio di mesun sexo tin biaha ta wordo yama igualdad di matrimonio, specialmente pa partidonan cu ta sostene esaki.

## Status actual
E matrimonio civil ta disponibel pa parehanan di mesun sexo na e siguiente paisnan den:
* Asia: Taiwan (2019)
* Europa: Andora (2023), Austria, Belgica, Dinamarca (incluyendo Grunlandia y Islanan Faroe), Finlandia, Francia, Alemania, Islandia, Irlanda, Luxemburgo, Malta, Hulanda (2001, incluyendo Hulanda Caribense desde 2012), Noruega, Portugal, Slovenia, Spaña, Suecia, Suisa, Reino Uni
* Afrika: Sur Afrika (2006)
* America: Argentina (2010), Aruba (2024), Brasil, Canada, Chile, Colombia, Costa Rica (2020), Cuba (2022),  Ecuador (2019), Merca, Kòrsou (2024), México, Sint Maarten (2024), Uruguay
* Oceania: Australia (2017), Nueva Zelandia

Na aña 2001 Hulanda tabata e promé pais den tempu moderno cu a permití matrimonio di dos persona di mesun sexo. Matrimonio di mesun sexo a bira legal tur caminda na Merca na 2015. E Corte Supremo Mericano a dicidi cu exclusion di matrimonio pa personanan di mesun sexo ta en pugna cu e constitucion. Tin varios religion cu ta practica matrimonio entre hende di mesun sexo, entre nan religionnan nativo Mericano cu un tradicion di dos spirito.

E prome union civil di mesun sexo den historia moderno a ser reconoce pa e gobierno na Dinamarca na 1989. E union civil o pareha registrá ('geregistreerd partnerschap') ta ofrece algun di e beneficionan di matrimonio, entre otro acceso na algun derecho di matrimonio. E union aki ta disponibel den e diferente pais y teritorio cu no ta ofrece matrimonio di mesun sexo, entre nan: Croatia, Chipre, Estonia, Grecia, Hungria , Israel, Italia, Liechtenstein, Monaco, Montenegro, San Marino, Slovenia y Islanan Cayman.

## Caribe Hulandes
E region di Caribe ta conoci di ta conservativo den relacion sexual. Expertonan Caribense ta menciona e influencia di iglesia y e maneho conservativo como e motibonan mas importante. Recientemente algun isla, manera St. Kitts, Montserrat y Dominica, a saca actonan homosexual for di codigo penal, mientras Jamaica, Grenada y Guyana ainda conoce castigo di prizon. 

Apesar cu Hulanda a legalisa matrimonio di mesun sexo foi 2001, esaki no tabata permiti na e otro paisnan den Reino Hulandes: Aruba, Corsou y Sint Maarten.  Na 2012 matrimonio di mesun sexo a drenta oficialmente na vigor na e tres municipio special di Hulanda: Boneiro, Sint Eustatius y Saba. Desde 12 di juli 2024, basa riba un decision historico di Corte Supremo di Reino Hulandes na Den Haag, e derechonan di igualdad di matrimonio ta aplicabel na tur parti di Reino, pues no solamente na Hulanda y islanan BES, pero tambe na Aruba, Corsou y Sint Maarten. 

#### Caso di Aruba y Corsou
Te 2024 unicamente parehanan di sexo diferente tabata permiti pa casa cu otro conforme legislacion di Aruba y Corsou. Prome cu esey parehanan homosexual di Aruba y Corsou, door di no tin acceso na matrimonio di mesun sexo, tabata bay Hulanda o Islanan BES pa contrae matrimonio y despues censo na Aruba y Corsou tabata reconoce esaki sinembargo sin duna nan derechonan.

Aruba a introduci desde 1 di september 2021, pa medio di cambio den Codigo Civil di Aruba (BWA), e 'geregistreerd partnerschap' como un figura legal nobo den ley Arubano. Na Corsou esaki no ta e caso.

Parlamentarionan Miguel Mansur (A21), Misha Raymond (RAIZ), Marisol Lopez-Tromp y Aquanette Gunn (MAS) a entrega un ley di iniciativa na parlamento di Aruba pa matrimonio di mesun sexo na 2022. Dia 8 di mei 2024 e tratamento di ley aki a tuma luga, resultando den un empate di 10 voto pro y 10 vota contra cu un abstencion di parlamentario Shailiny Tromp-Lee (MEP). Den e di dos votacion dia 19 di juni parlamento a bolbe empata cu mesun resultado, oficialisando awor e rechaso di e ley.  

Dia 6 di december 2022 Corte Comun di Husticia a dicta dos sentencia, un na Aruba cu ta e caso Fundacion Orguyo Aruba vs. Pais Aruba y e otro na Corsou ta e caso Human Rights Caribbean Foundation vs. Pais Corsou. E casonan aki ta trata di un discriminacion pa motibo di orientacion sexual cu ta stroba nan di por ehempel casa, manera cu nan ta desea. Gobierno di Aruba y Corsou a bay den casacion contra e veredicto aki, alegando cu hues a sinti riba stul di e legislador. Dia 12 di juli 2024 Corte di Casacion (*Hoge Raad*) na Hulanda a dicta cu ta confirma a veredicto di december 2022 como cu exclusion di parehanan di mesun sexo di matrimonio ta un discriminacion cu ta en pugna cu Constitucion di Aruba y esun di Corsou. Cu e decision aki e veredicto di Corte Comun a bira ireversibel permitiendo mesora pa contrae matrimonionan di mesun sexo na Aruba y Corsou. Dia 27 di juli 2024 e prome pareha di mesun sexo a casa na Corsou.

Aunke Sint Maarten no tabata partido den e demandanan di Aruba y Corsou, e veredicto di Corte Supremo tambe tin relevancia pa Sint Maarten. Al fin y al cabo, nan tin e mesun reglamento constitucional cu Aruba y Corsou.